ศธ. เตรียมจัดกิจกรรมวันเด็กแห่งชาติปี 2566 วันที่ 14 ม.ค.นี้ ภายใต้แนวคิด “Children’s Day เด็กดี วิถีไทย”
นางสาวตรีนุช เทียนทอง รัฐมนตรีว่าการกระทรวงศึกษาธิการ กล่าวว่า กระทรวงศึกษาธิการ เตรียมจัดกิจกรรมวันเด็กแห่งชาติ ประจำปี 2566 ภายใต้แนวคิด “Children’s Day เด็กดี วิถีไทย”ส่งต่อความสุขควบคู่กับการเปิดประสบการณ์ใหม่ให้เด็กได้เรียนรู้ ลงมือปฏิบัติผ่านกิจกรรมที่เสริมสร้างเด็กและเยาวชนให้เป็นพลเมืองที่ดี พร้อมเรียนรู้วิถีไทยด้วยความสุข ความสนุกแบบเต็มอิ่ม ตามคำขวัญวันเด็ก“รู้หน้าที่ มีวินัย ใฝ่ความดี” บริเวณพื้นที่โดยรอบและภายในกระทรวงศึกษาธิการ โดย พล.อ.ประยุทธ์ จันทร์โอชา นายกรัฐมนตรี จะเป็นประธานในพิธีเปิดงาน ซึ่งภายในงานจะมีการจัดกิจกรรมมากมายในการเสริมสร้างเด็กและเยาวชนให้เป็นพลเมืองที่ดี ภายใต้มาตรการความปลอดภัยป้องกันการแพร่ระบาดของโควิด-19 อาทิ การแสดงดนตรีของศิลปินชื่อดัง ร่วมเล่นเกมกับดาราศิลปิน การประกวดหนูน้อยแห่งวังจันทรเกษม ตอน ผ้าไทยใส่ให้สนุก เพื่อส่งเสริมสืบสาน อนุรักษ์ศิลป์ผ้าถิ่นไทย ดำรงไว้ในแผ่นดิน ตามพระราชดำริ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ชิงทุนการศึกษาและของรางวัล พร้อมกำหนดมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) เพื่อลดความเสี่ยงติดเชื้อและสร้างความมั่นใจให้แก่ผู้เข้าร่วมงานทั้งนี้ ในวันพุธที่ 11 มกราคมนี้ กระทรวงศึกษาธิการ จะพาเด็กและเยาวชนดีเด่นและนำชื่อเสียงมาสู่ประเทศชาติ 987 คน เข้าเยี่ยมคารวะและรับโอวาทจาก พล.อ. ประยุทธ์ จันทร์โอชา นายกรัฐมนตรี ที่ตึกสันติไมตรี ทำเนียบรัฐบาล พร้อมรับโล่จากรัฐมนตรีว่าการกระทรวงศึกษาธิการ โดยเป็นเด็กในเขตกรุงเทพมหานคร แบ่งเป็น เด็กและเยาวชนดีเด่น 557 คน เด็กและเยาวชนที่นำชื่อเสียงมาสู่ประเทศชาติ 225 คน เด็กและเยาวชนที่นำชื่อเสียงมาสู่ประเทศชาติ (ประเภททีม) 205 คน